Nancy Cunard

Nancy Clara Cunard (Londres,  - Paris, ) ingeles aktibista eta socialitea izan zen.

 Biografia 
Aita aristokrataren eta ama aberatsaren alaba bakarra izan zen Nancy Cunard britainiarra (1896-1965). Amak, Maud Cunardek, goi klaseko festa jantziak ontzen zituen etxean; beraz, musikariak, idazleak eta artistak ohikoak zitzaizkion Nancyri txikitatik. Hori dela eta, gaztetan piztu zitzaion literatur zaletasuna. Gerra Handiaren ostean, Londresen finkatu zen, bai eta gazte bohemio zurruteroekin nahastu ere. Era berean, poesia idazten hasi zen. 1920. urtean, Parisko gautxori entzutetsu bilakatu zen; sasoi hartako emakumeen eredu ere bihurtu zen bere soineko eta bitxiengatik. Mozkorraldiek eragindako haserrealdiak sona handikoak ziren: Jannet Flanner eta Solita Solano kazetari bikote estatubatuarrarekin biltzen zenean, gizon guztiak kikiltzen zituzten. Tristan Tzara dadaistarekin, Louis Aragon surrealistarekin eta Aldous Huxleyrekin ere harreman oso hurbilekoa izan zuen.

1927an, Hours Press argitaletxea abiatu zuen, eta, urtebete geroago, Henry Crowder jazz musikari afroamerikarrarekin maitemindu zen, Venezian. Ondorioz, AEBetan segregazioaren aurkako kanpainetan ere parte hartu zuen. Espainiako 1936ko gerran ere izan zen berriemaile, eta han ezagutu zuen Pablo Neruda. Bien artean argitaratu zuten Los poetas del mundo defienden el pueblo español antologia. Bigarren Mundu Gerra bukatuta, Frantziara itzuli zen, eta Francoren aurka aritu ziren errefuxiatuei lagundu zien muga pasatzen.

Alkoholismoaren eta urteen poderioz, osasun arazoak izan zituen, hala fisikoak nola mentalak. 1965. urtean hil zen Cunard, Parisen: hoteletik ihes egin zuen, eta kalean aurkitu zuten, konorterik gabe.

 Lanak 
 Outlaws (1921), poemak
 Sublunary (1923), poemak
 Parallax (1925, Hogarth Press), poemak
 Poems (Two) (1925, Aquila Press), poemak
 Poems (1930)
 Black Man and White Ladyship (1931) panfletoa
 Negro: an Anthology (1934) antologiaren editorea
 Authors Take Sides (1937) panfletoa
 Los poetas del mundo defienden al pueblo español (1937, Paris), editorea
 The White Man's Duty: An analysis of the colonial question in the light of the Atlantic Charter (George Padmorekin batera) (1942)
 Poems for France, La France libre, Londres, 1944 eta Poèmes à la France, Seghers, Paris, 1947
 Releve into Marquis (1944)
 Grand Man: Memories of Norman Douglas (1954)
 GM: Memories of George Moore (1956)
 These Were the Hours: Memories of My Hours Press, Réanville and Paris, 1928–1931 (1969), autobiografia
 Poems of Nancy Cunard: from the Bodleian Library (2005)
 Selected Poems (2016)

 Erreferentziak 

 Kanpo estekak 

Kategoria:Londrestarrak
Kategoria:Socialiteak
Kategoria:Ingalaterrako poetak
Kategoria:Erresuma Batuko anarkistak
Kategoria:Erresuma Batuko polo jokalariak
Kategoria:1896ko jaiotzak